NEUVOSTON ASETUS (EY) N:o 1225/95,

annettu 29 päivänä toukokuuta 1995,

kukkakaalin, persikoiden, nektariinien, aprikoosien, sitruunoiden ja tomaattien perushinnan ja ostohinnan vahvistamisesta kesäkuuksi 1995

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen,

ottaa huomioon hedelmä- ja vihannesalan yhteisestä markkinajärjestelystä 18 päivänä toukokuuta 1972 annetun neuvoston asetuksen (ETY) N:o 1035/72 (1) ja erityisesti sen 16 artiklan 1 kohdan,

ottaa huomioon komission ehdotuksen,

sekä katsoo, että

asetuksen (ETY) N:o 1035/72 16 artiklan 1 kohdan mukaisesti kullekin mainitun asetuksen liitteessä II esitetylle tuotteelle on vahvistettava jokaiseksi markkinointivuodeksi perushinta ja ostohinta; tietyn tuotantovuoden aikana korjattujen kyseisten tuotteiden kaupan pitäminen porrastuu tomaattien osalta kunkin vuoden tammi-joulukuuhun, aprikoosien osalta kunkin vuoden touko-elokuuhun, persikoiden ja nektariinien osalta kunkin vuoden touko-lokakuuhun, kukkakaalien osalta toukokuusta seuraavan vuoden huhtikuuhun ja sitruunoiden osalta kesäkuusta seuraavan vuoden toukokuuhun; asetuksen (ETY) N:o 1035/72 16 artiklan 1 kohdan kolmannen alakohdan mukaisesti perushintaa ja ostohintaa ei kuitenkaan saa vahvistaa markkinointivuoden alkuun ja loppuun sijoittuvina vähäisen kaupan ajanjaksoina, ja

kukkakaalin hintojen jatkuvuuden turvaamiseksi ja interventioiden mahdollisuuden varmistamiseksi aprikoosien, sitruunoiden, persikoiden ja nektariinien osalta 1 päivästä kesäkuuta 1995 alkaen sekä tomaattien osalta 11 päivästä kesäkuuta 1995 alkaen kyseisille tuotteille on tarpeen vahvistaa perushinta ja ostohinta 1 päivän kesäkuuta ja 30 päivän kesäkuuta 1995 väliseksi ajanjaksoksi odoteltaessa markkinointivuotta 1995/1996 koskevaa päätöstä,

ON ANTANUT TÄMÄN ASETUKSEN:

1 artikla

Vahvistetaan kukkakaalin, persikoiden, nektariinien, sitruunoiden, aprikoosien ja tomaattien ecuina 100 nettokilogrammaa kohden ilmaistut perushinnat ja ostohinnat 1 päivän kesäkuuta ja 30 päivän kesäkuuta 1995 väliseksi ajanjaksoksi seuraavasti:

>TAULUKON PAIKKA>

Kyseiset hinnat koskevat vastaavasti:

- pakkauksessa myyntiin tarjottavia I laatuluokan kukkakaaleja, joiden lehdet on tasattu,

- pakkauksessa myyntiin tarjottavia Amsden, Cardinal, Charles Ingouf, Dixired, Jeronímo, J.H. Hale, Merril Gemfree, Michelini, Red Haven, San Lorenzo, Springcrest ja Springtime -lajikkeiden persikoita, jotka ovat I laatuluokkaa ja 61-67 millimetrin kokoluokkaa,

- pakkauksessa myyntiin tarjottavia Armking, Crimsongold, Early sun grand, Fantasia, Independence, May Grand, Nectared, Snow Queen ja Stark red gold -lajikkeiden nektariineja, jotka ovat I laatuluokkaa ja 61-67 millimetrin kokoluokkaa,

- pakkauksessa myyntiin tarjottavia I laatuluokan sitruunoita, joiden kokoluokka on 53-62 millimetriä,

- pakkauksessa myyntiin tarjottavia I laatuluokan aprikooseja, joiden kokoluokka on yli 30 millimetriä,

- pakkauksessa myyntiin tarjottavia tyypiltään "pyöreitä" tai "uurteisia" tomaatteja, jotka ovat I laatuluokkaa ja 57-67 millimetrin kokoluokkaa.

Tuotteen myyntiin tarjottavaksi pakkaamisen kustannusvaikutus ei sisälly kyseisiin hintoihin.

2 artikla

Tämä asetus tulee voimaan 1 päivänä kesäkuuta 1995.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 29 päivänä toukokuuta 1995.

Neuvoston puolesta

Ph. VASSEUR

Puheenjohtaja

(1) EYVL N:o L 118, 20.5.1972, s. 1, asetus sellaisena kuin se on muutettuna vuoden 1994 liittymisasiakirjalla ja asetuksella (EY) N:o 3290/94 (EYVL N:o L 349, 31.12.1994, s. 105)